## La Generalitat col·labora en la promoció de la Comunitat Valenciana a Europa central amb un viatge de familiarització de periodistes d’Àustria i Eslovènia

*** El grup ha visitat Ontinyent, Anna, Xàtiva i València i ha conegut l’art, el patrimoni i la gastronomia d’estes localitats
* Esta acció forma part de l’estratègia de la Generalitat per a reforçar la promoció a Europa i dinamitzar el flux de visitants internacionals
* Marián Cano subratlla que “l’objectiu és fomentar la diversificació de la demanda turística estrangera i incrementar la desestacionalització”**

Un grup de periodistes procedents d’Àustria i Eslovènia visiten, estos dies, la Comunitat Valenciana en un viatge de familiarització organitzat per la Generalitat, a través de Turisme Comunitat Valenciana, en col·laboració amb València Turisme, Visit Valencia, Turespaña, a través de l’Oficina Espanyola de Turisme (OET) de Viena, i l’aeroport de Klagenfurt.

D’esta manera, del 6 al 10 d’abril, set professionals de mitjans de comunicació dels dos països tenen l’oportunitat de conéixer de primera mà les opcions de la destinació per al turisme cultural i urbà i, en concret, de la zona sud de la província de València; a més de descobrir el turisme més experiencial vinculat amb l’art, el patrimoni i la gastronomia.

El grup recorre durant estos dies municipis com Ontinyent, a on han visitat, este dilluns, el Museu Tèxtil de la Comunitat Valenciana, el Palau de la Duquessa d’Almodóvar i l’església gòtica de Santa Maria. També han conegut el paratge natural municipal del Pou Clar.

Una altra de les destinacions que han conegut de primera mà ha sigut Anna, a on han visitat el Palau dels Comtes de Cervelló. Xàtiva s’inclou també en el programa. Així, el grup visitarà, este dimarts, la ciutat dels Borja, amb l’objectiu que descobrisquen el seu conjunt històric artístic, el castell, la Seu, així com el Museu de l’Almodí.

El *press trip* conclourà demà dimecres en la ciutat de València, a on gaudiran d’un *bike tour* pels jardins del Túria fins a la Ciutat de les Arts i les Ciències, a més de recórrer el centre històric, amb la visita al Mercat Central, la Llotja, Sant Nicolau, la Catedral i el Mercat de Colón.

**Diversificar la demanda internacional**

Esta acció promocional forma part de l’estratègia de la Conselleria d’Innovació, Indústria, Comerç i Turisme, que dirigix Marián Cano, per a reforçar la promoció de la Comunitat Valenciana a Europa central.

Segons ha indicat la consellera, “l’objectiu és dinamitzar el flux de visitants procedents d’esta zona, donant a conéixer, a través de mitjans de comunicació i difusió, la diversitat i les múltiples alternatives de qualitat al turisme de sol i platja que oferix durant tot l’any la Comunitat Valenciana, i, en concret, la província de València”.

Per això, la titular de Turisme ha subratllat que, amb esta promoció, perseguim “fomentar la diversificació de la demanda turística internacional i l’increment de la desestacionalització”, a més de fer valdre “la promoció del turisme cultural i urbà de destinacions amb un ric patrimoni històric”.

Fecha: 08/04/2025